Byggebransjen er i krise. Det bygges altfor få boliger. I denne situasjonen er det viktig at offentlige prosjekter skal tjene norske bedrifter med tariffavtale, med lærlinger og faste ansatte fagarbeidere blant betongarbeidere, murere, tømrere, rørleggere, elektrikere og malere. Vi registrerer at de store byggeprosjektene i Helse Sør-øst, nye Aker Sykehus og Rikshospitalet er godt over 80% av ulike prosjekter gått til utarifferte bedrifter. Dette er uakseptabelt.  
Selv der det er prislikhet velger Sykehusbygg bedrifter uten tariffavtale og med mangelfulle lærlingeordninger både på Rikshospitalet og nye Aker Sykehus. Dette undergraver et seriøst arbeidsliv og rekruttering av norsk ungdom med ulik bakgrunn til framtidas byggebransje. Faren er at Norge mister en hel generasjon med faglærte bygningsarbeidere slik vi opplevde på tidlig 90-tall. 

Vi vil minne om at Rikshospitalet i 1997 ble bygget med tariffbedrifter med faglærte betongarbeidere, jernbindere, tømrere, rørleggere og elektrikere med gode lærlingeordninger. 

Norske bygningsarbeidere med ulik bakgrunn mottar oppsigelser og nedskalering der bygningsarbeidere må gå til NAV mens utarifferte bedrifter vinner oppdrag henter arbeidskraft som vil pendle fra andre EU-land som trenger arbeidskrafta sjøl. Utarifferte bedrifter har konkurransefortrinn med lavere lønn, uten utgifter til AFP/pensjon, uten utgifter til reise og diett, med dårligere avtaler på overtid og kontroll over arbeidstida. 10-12 timersdag er vanlig som ikke vil passe en familie bosatt i Norge. 

Vi krever derfor:
· Tariffavtale ved offentlig anbud som en ny EU-dom åpner for. Handlingsrommet i EØS må utnyttes.
· Terminering av kontrakter dersom bedrifter ikke oppfyller norske lærlingeordninger (minst 10% på hvert fag som er basert på Opplæringslova) og krav om faglært arbeidskraft (minst 50%) basert på norsk lov.
· Tariffavtale med fagforeninger med innstillingsrett for å jobbe utover 48-timers uke og krav om gjennomsnittsberegning av arbeidstid innenfor 8 uker for å få kontroll over arbeidstiden.

